# אפרים דיינרד

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אפרים דינרד, נכתב גם דיינארד, ביבליוגרף וסופר עברי, אספן ספרים וסוחר ספרים, מגדולי הביבליוגרפים העבריים של העת החדשה. נולד בעיירה שוסמאקן, בלטביה, בשנת 1846, נפטר בניו יורק, ארצות הברית בשנת 1930.

אפרים דינרד היה דמות צבעונית ומרתקת, הרפתקן והוזה, תייר ומחפש מציאות בתחום הספר העברי. עוד בהיותו איש צעיר החל בנסיעות ובמסעות, שבהם בצד התיירות לשמה, גם חיפש גילה רכש ואסף ספרים עבריים עתיקים. כתבי יד ודפוסים ראשונים.

מסעו המפורסם הראשון היה לחצי האי קרים, אל חכמי הקראים האחרונים. הוא פגש שם את החכם הקראי הידוע פירקוביץ, ובשנת 1873 רכש אצלו מידע, התפלמס איתו וקנה ספרים. את התגליות שלו מספרות הקראים מכר לספריה הרוסית הלאומית המלכותית בסנט פטרבורג. הוא גם ערך מסעות גילוי ורכישה באסיה ובצפון אפריקה.

בשנת 1880 עלה אפרים דינרד בפעם הראשונה לארץ ישראל. הוא עסק בפעילות ציונית, וניסה לשלב בין אספנות ספרים וציונות. בארץ שהה כמה שנים לשם הכרת הארץ ובדיקת האפשרויות לעליית יהודי רוסיה והתיישבותם. הוא שב לאודסה והקים שם בית מסחר ידוע לספרים, והפכו למרכז תרבות ומדעי היהדות בעיר.

בשנת 1888 היגר אפרים דינרד לראשונה לאמריקה, ובין שאר עיסוקיו שם ניסה גם להקים מושבה יהודית חקלאית במדינת נוודה. לאחר שנכשל נסיון הקמת המושבה שב לנדודיו ולסיוריו בעולם. בשנת 1913 עלה לארץ בשנית, הפעם ניסה את מזלו בעיר רמלה. הוא ניסה להקים שם מושבה חקלאית יהודית, ניהל מסע תעמולה נמרץ לשם כך והסתכסך עם השלטונות העותמנים. בשנת 1916, באמצע המלחמה העולמית הראשונה, גורש בידי התורכים מהארץ.

אפרים דינרד חזר לארצות הברית, ומשנת 1916 עד מותו ישב באמריקה. אוספיו העבריים העשירים שימשו אותו למחקר הביבליוגרפי, וכן להקמת מחלקות לספרים עבריים בספריות הגדולות והחשובות של אמריקה: ספריית הקונגרס, ספרית אוניברסיטת קולמביה בניו יורק, ספרית בית המדרש לרבנים ע"ש שלמה זלמן שכטר אף היא בניו יורק, והספריה הציבורית של העיר ניו יורק. הספרים נקנו ממנו על ידי נדבנים יהודים עשירים, שתרמו אותם לספריות הללו.

בצד פעילותו הביבליוגרפית כתב אפרים דינרד ספרי מסעות, מדריכי תיירים, ספרי תעמולה ציוניים, ביוגרפיות, ספרי זכרונות, וספרי פולמוס חריפים נגד הנצרות, נגד החסידות ועוד. הספקיו היו עצומים, והוא היה סופר שופע ופולמוסן פורה מאד. רוב יצירותיו הללו נשכחו עם השנים, אך תרומתו החשובה לביבליוגרפיה העברית היא נכס צאן ברזל של תולדות הספר העברי. רשימותיו והקטלוגים שלו, הן מאירופה והן מארצות הברית, משמשות יסוד חשוב בחקר התרבות העברית בדורות האחרונים.

## [עריכה] מספריו של אפרים דינרד

אפרים דינרד פרסם עשרות רבות של כותרים: ספרים, מחקרים, קטלוגים, רשימות ביבליוגרפיות, כתבי פולמוס ועוד. מאלה יצויינו הכותרים הבאים:

- תולדות אבן רש"ף, על פירקוביץ והקראים, ורשה, תרל"ה 1875.
- ספר משא קרים, על הקראים הכוזרים ואחרים, ורשה, תרל"ח.
- מסע בארץ הקדם ומורה דרך לכל הנוסעים לארץ הקדושה ולמצרים, פרשבורג, תרמ"ג.
- מלחמה לד' בעמלק, ספר פולמוסי נגד השימוש באתרוגי קורפו, ובעד אתרוגי ארץ ישראל, ניו יורק 1892.
- ספר מפלגות בישראל, על הסובוטניקים, על החסידים ועוד, ניו יורק תרנ"ט.
- זכרונות בת-עמי, לקורות היהודים ברוסיה במשך קרוב לשבעים שנה, ס'ט לואיס, תר"ף 1920.
- מלחמת תוגרמה בארץ ישראל, סט. לואיס תרפ"ו 1926.
- ספרות ישראל באמריקה, רשימת כל ספרי ישראל בעברית, שנדפסו באמריקה, משנת תצ"ה עד היום, יפו-ניו יורק, תרע"ג 1913.

## [עריכה] לקריאה נוספת

- דיינארד - הביבליוגראף הפורה וה"משתולל", מאת יוחנן ארנון, נדפס בהאומה, 65, 1982.
- לתולדות חכמי ישראל ברוסיה, מאת יעקב קבקוב, נדפס בשבות, 9, תשמ"ג 1983.
- איגרת עברית מא. דיינרד לדון פדרו קיסר בראזיל, מאת אליעזר רפאל מלאכי, נדפס בהדאר, נ'ג, 1974.
- ה"פלוידערזאק" - "מאורת הצפעונים" של אפריים דיינרד, מאת מנוחה גלבוע, נדפס בקשר, 5, 1989.

מקור: http://he.wikipedia.org../../../%D7%90/%D7%A4/%D7%A8/%D7%90%D7%A4%D7%A8%D7%99%D7%9D_%D7%93%D7%99%D7%99%D7%A0%D7%A8%D7%93.html

קטגוריות: ביבליוגרפיה | ביבליוגרפים עברים | ארץ ישראל: נוסעים | ספרנים ומידענים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש